Diari Oficial de la Generalitat Valenciana


Sumari del DOGV 2507, del 15-05-1995 (1995/834673)

DECRET 77/1995, de 2 de maig, del Govern Valencià, pel qual s'aprova el Reglament Orgànic i Funcional de la Conselleria d'Administració Pública
-----------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1995/05/02/77/dof/vci/html**

### Dades del document

Número de DOGV
:   2507

Data del DOGV
:   15-05-1995

Secció del DOGV
:   DISPOSICIONS GENERALS

Número del document
:   1995/834673


Data del document
:   02-05-1995

Organisme emissor
:   Conselleria d'Administració Pública

Tipus de document
:   Decret

Correcció d'errades

Anàlisi jurídica

DECRET 77/1995, de 2 de maig, del Govern Valencià, pel qual s'aprova el Reglament Orgànic i Funcional de la Conselleria d'Administració Pública.   
I  
La Llei de la Generalitat Valenciana 2/1995, de 6 de febrer, d'Organització del Servei d'Emergències de la Generalitat Valenciana i el Reial Decret 293/1995, de 24 de febrer, sobre traspàs de funcions de l'administració de l'estat a la Comunitat Valenciana en matèria de provisió de mitjans materials i econòmics per al funcionament de l'administració de justícia, i també el Decret 250/1994, de 7 de desembre, de Creació del Registre d'Unions de Fet i el Decret 60/1995, de 18 d'abril, de Creació del Registre i Protectorat de Fundacions de la Comunitat Valenciana, determinen un nou marc competencial en la Conselleria d'Administració Pública que aconsella modificar l'actual estructura organitzativa per tal d'escometre amb eficàcia plena les noves funcions encomanades.  
II  
La Llei 2/1995, de 6 de febrer, atribueix a la Conselleria Administració Pública, l'organització dels serveis propis de la Generalitat Valenciana de prevenció, extinció d'incendis i salvament enfront de situacions d'emergència, siga quina siga la naturalesa d'aquestes, siguen urbanes i industrials, rurals i forestals; l'establiment dels mitjans per a permetre un adequat desplegament territorial dels esmentats serveis a la Comunitat Valenciana, i possibilitar la incorporació dels serveis de prevenció i extinció d'incendis i salvament dels consorcis provincials, comarcals i municipals a la Generalitat Valenciana, de manera que puguen rendir al màxim tots els mitjans personals i materials destinats a les tasques esmentades. La instauració del comandament unificat permetrà garantir una eficàcia major davant les situacions d'emergència i permetrà la reorganització dels serveis de protecció civil de la Generalitat Valenciana.  
D'altra banda, una vegada completat el procés de transferències a la Generalitat Valenciana en matèria de justícia a través del Reial Decret 293/1995, correspon a la Conselleria d'Administració Pública, la planificació i execució de les inversions en els edificis judicials, tant de reparació i conservació com de nova construcció; la dotació de mitjans per al funcionament dels òrgans judicials que tinguen la seu a la Comunitat Valenciana; la indemnització de les despeses pel torn d'ofici i l'assistència lletrada al detingut; i la prestació de tots aquells serveis que permeten un adequat funcionament de l'administració de justícia a la Comunitat Valenciana en benefici dels ciutadans.  
De la mateixa manera, els decrets de la Generalitat Valenciana 250/1994, de 7 de desembre, i 60/1995, de 18 d'abril de creació del Registre d'Unions de Fet i de creació del Registre i Protectorat de Fundacions de la Comunitat Valenciana, atribueixen a la Conselleria d'Administració Pública la posada en marxa del Registre d'Unions de Fet, en execució de la Resolució 197/III, del Ple de les Corts Valencianes, la qual cosa suposa un primer pas respecte a les accions tendents a impulsar les modificacions d'aquelles disposicions legals discriminatòries pel que fa a les persones que es relacionen mitjançant unions de fet. I pel que fa al Registre i Protectorat de Fundacions, es pretén d'una banda aconseguir la unitat de registre per tal d'evitar la dispersió actual en quatre registres, cosa que impossibilita la igualtat de criteris i tractaments homogenis i, de l'altra, exercir el protectorat des d'un únic òrgan gestor que garantesca, igualment amb criteris homogenis el control del compliment de les finalitats d'interès general que justifiquen el reconeixement, la protecció legal i els beneficis fiscals de les fundacions.  
ítem, dins de la política de la Generalitat de racionalització i contenció de la despesa pública, s'han de preveure les modificacions produïdes en l'organització de la Conselleria d'Administració Pública, des de l'entrada en vigor del Decret 145/1994, de 18 de juliol, que confereix a la Secretaria General de la Conselleria el rang de sotssecretaria, la qual assumeix les funcions atribuïdes pels articles 74 i 75 de la Llei de la Generalitat Valenciana 5/1983, de 30 de desembre, de Govern Valencià i les pròpies de la Secretaria General conjuntament amb les de la suprimida Direcció General de Relacions amb les Corts i del Secretariat del Govern.  
III  
Aquest decret té com a objecte modificar el Decret 16/1994, de 8 de febrer, del Govern Valencià, pel qual s'aprova el Reglament Orgànic i Funcional de la Conselleria d'Administració Pública, i incloure les noves funcions i competències que té encomanades. Modificacions que afecten, en primer lloc, l'organització de la Secretaria General amb rang de sotssecretaria, que va assumir en juliol de 1994 les funcions dels serveis de la Secretaria Administrativa del Govern Valencià, de les relacions amb les Corts Valencianes i del Gabinet de Coordinació Interdepartamental; en segon lloc, la Direcció General d'Interior, la qual amb la nova denominació de Direcció General d'Emergències i Interior assumeix, conjuntament amb les funcions que ja tenia encomanades, l'organització del Servei d'Emergències de la Generalitat Valenciana, amb criteris d'operativitat i desconcentració, a través de les divisions territorials previstes en la Llei de la Generalitat Valenciana 2/1995, de 6 de febrer, de manera que quan siguen assumides les transferències dels serveis de bombers existents a la Comunitat Valenciana, puguen ser adscrits degudament tots els mitjans personals i materials, sense que es produesca un increment de la despesa pública; i, en tercer lloc, la Direcció General de Justícia, la qual molt austerament, s'organitza en tres serveis, el de Coordinació, el de Relacions amb l'Administració de Justícia, ambdós assumeixen principalment les funcions d'execució de l'acord de traspàs de competències en matèria de justícia a la Generalitat, i el servei d'Entitats Jurídiques que d'entre altres funcions té encomanades la gestió de les competències atribuïdes a la Generalitat en matèria de registres i notariat, associacions, fundacions, col·legis professions i registre d'unions de fet.  
Per tot això, d'acord amb el que disposen els articles 35.f) 70 de la Llei 5/1983, de 30 de desembre, de Govern Valencià, a proposta del conseller d'Administració Pública i amb la deliberació prèvia del Govern Valencià, en la reunió del dia 2 de maig de 1995,  
DECRETE:  
TíTOL I  
Dels òrgans de la Conselleria  
DISPOSICIONS GENERALS  
Article primer  
U. La Conselleria d'Administració Pública és l'òrgan responsable del Govern Valencià en matèria d'administració pública i interior de la comunitat autònoma.  
Dos. La Conselleria exerceix, en l'àmbit esmentat en l'apartat u, les competències que té atribuïdes en les àrees de relacions amb les Corts; règim local i administració territorial; selecció, formació, règim jurídic i retributiu del personal al servei de l'administració pública valenciana; organització, sistemes d'informació i tècniques de racionalització administrativa; protecció ciutadana; policia autonòmica; justícia i interior, i estudis i investigació en matèries relacionades amb l'administració pública i la direcció, ordenació i coordinació dels serveis d'emergència, salvament, prevenció i extinció d'incendis, mitjançant el Servei d'Emergències de la Generalitat creat per Llei de la Generalitat Valenciana 2/1995, de 6 de febrer.  
També exercirà les funcions de secretariat del govern, d'acord amb el que disposa l'article 19.2 de la Llei de la Generalitat Valenciana 5/1983, de 30 de desembre, de Govern Valencià.  
Tres. La Conselleria s'estructura en dos nivells: directiu i administratiu.  
Article segon  
U. El nivell directiu de la Conselleria d'Administració Pública, sota la superior direcció del conseller, s'integra en les unitats següents:  
1. La Secretaria General  
2. Les direccions generals.  
Si es produeix vacant, absència o malaltia del conseller, llevat del que estableix l'article 16.i) de la Llei de la Generalitat Valenciana 5/1983, de 30 de desembre, de Govern Valencià, serà substituït en les funcions segons l'ordre abans establert, excepte quan no hi haja cap resolució expressa al respecte del conseller. En cas de vacant, absència o malaltia, els directors generals seran substituïts pel secretari general o, si hi manca, pels titulars de les diferents direccions generals en l'ordre establert en l'article tercer, llevat que hi haja resolució del conseller.  
Les substitucions entre els altres òrgans, les resoldrà el conseller. Tot això, sense perjudici de les delegacions previstes en l'article 68 de la Llei de la Generalitat Valenciana 5/1983, de 30 de desembre, de Govern Valencià.  
Dos. L'Equip de Direcció és l'òrgan col·legiat d'assistència al conseller en l'elaboració del programa d'activitats de la Conselleria. Estarà compost pel secretari general, que ho serà també d'aquest òrgan, els directors generals, el director del Gabinet del Conseller. En cas d'absència o malaltia del conseller, presidirà l'equip de direcció el secretari general.  
Podran també assistir a les reunions de l'Equip de Direcció, els responsables de serveis o dependències quan el conseller ho estime convenient.  
Article tercer  
Dins del nivell directiu i en les àrees que s'indiquen, la Conselleria d'Administració Pública està integrada per les direccions generals següents:  
1. Direcció General d'Administració Territorial i Organització  
2. Direcció General de la Funció Pública  
3. Direcció General d'Emergències i Interior  
4. Direcció General de Justícia  
5. Institut Valencià d'Administració Pública.  
Article quart  
Es podran constituir com a òrgans assessors del conseller aquells que amb aquest caràcter i en relació amb matèries o serveis específics, es consideren convenients.  
Article cinquè  
El nivell administratiu està integrat per les unitats dependents dels centres directius o equivalents o, excepcionalment, directament dependents del conseller.  
Article sisè  
En el nivell administratiu i amb la màxima jerarquia, està integrada, dins de la Secretaria General, la Secretaria General Administrativa, que atendrà tots els serveis generals de la Conselleria, llevat d'aquells que desconcentradament gestionarà el Servei d'Emergències de la Generalitat, en els termes establerts en l'article 47.  
TíTOL II  
De l'estructura i les funcions dels òrgans directius  
CAPíTOL I  
Del conseller  
Article setè  
El conseller és l'autoritat superior de la Conselleria.  
Té totes les competències inherents al càrrec i, expressament, les atribucions següents:  
1. Proposar al Govern Valencià el nomenament i la destitució dels alts càrrecs del seu departament.  
2. Preparar i presentar al Govern Valencià els avantprojectes de lleis, propostes d'acords i projectes de decrets referents a qüestions pròpies del seu departament, i confirmar aquests últims una vegada aprovats.  
3. Formular, motivadament, l'avantprojecte del pressupost de la Conselleria.  
4. Exercir la potestat reglamentària en les matèries pròpies de la Conselleria, en forma d'ordres.  
5. Proposar al Govern Valencià, per a la seua aprovació, l'estructura i l'organització de la Conselleria.  
6. Executar els acords del Govern Valencià en el marc de les seues competències.  
7. Resoldre en via administrativa, segons els casos, d'acord amb les competències dels òrgans de la Conselleria, els recursos que s'interposen contra resolucions dels organismes i les autoritats de la Conselleria, llevat de les excepcions que estableixen les lleis.  
8. Resoldre els conflictes d'atribucions que sorgesquen entre els diferents òrgans i autoritats de la Conselleria.  
9. Exercir la direcció i la inspecció de tots els serveis del departament i dels organismes autònoms adscrits a aquest, com també l'alta inspecció i la resta de les funcions que li corresponguen.  
10. Disposar de les despeses pròpies dels serveis de la Conselleria dins dels límits legals i pressupostaris, i les propostes de pagament corresponents.  
11. Exercir les facultats ordinàries en matèria de contractació administrativa dins dels límits legals i pressupostaris.  
12. Atorgar o proposar, si escau, les recompenses que corresponguen i exercir les potestats disciplinàries i correctives d'acord amb les disposicions vigents, llevat d'aquelles que, d'acord amb la Llei de la Generalitat Valenciana 2/1995, de 6 de febrer, corresponen al director general d'Emergències i Interior.  
13. L'exercici del comandament unificat dels serveis d'emergència, prevenció i extinció d'incendis a la Comunitat Valenciana en les situacions de risc o necessitat.  
14. La direcció del personal del Servei de Bombers.  
15. Qualsevol altres facultats que li atribuesquen les lleis, els reglaments, el Govern Valencià o el president de la Generalitat Valenciana.  
Article vuitè  
El Gabinet del Conseller es constitueix com a òrgan de suport directe i assistència immediata al conseller. Al capdavant tindrà un director del Gabinet.  
CAPíTOL II  
Del secretari general  
Article novè  
El secretari general amb la categoria de sotssecretari, és després del conseller, el cap superior de la Conselleria. A més d'exercir les funcions i les competències que aquell li encomane, té atribuïdes, d'acord amb els articles 74 i 75 de la Llei de la Generalitat Valenciana 5/1983, de 30 de desembre, de Govern Valencià, les següents:  
1. Dirigir i coordinar les direccions generals i territorials de la Conselleria.  
2. Elaborar projectes, plans d'actuació i programes de necessitats, i també l'avantprojecte dels pressupostos de la Conselleria.  
3. Dirigir i coordinar els programes i plans d'actuació quan hi intervinguen més d'una direcció general de la Conselleria.  
4. Dirigir i coordinar les relacions institucionals de la Conselleria, i donar suport tècnic i administratiu a les relacions que aquesta mantinga amb altres administracions i entitats públiques o privades. Dirigir i coordinar la negociació de qualsevol transferència de competències relatives a la Conselleria.  
5. Prestar assistència tècnica i assessorament jurídic al conseller i als directors generals en tot el que necessiten.  
6. Emetre informe sobre la procedència legal i la viabilitat econòmica dels programes d'actuació de les direccions generals i establir els mitjans d'informació necessaris per a mantenir-les al corrent de totes les activitats de la Conselleria.  
7. Informar sobre els assumptes que el conseller ha de sotmetre a la deliberació del Govern Valencià o al president de la Generalitat Valenciana.  
8. Proposar la millora i el perfeccionament dels serveis dels distints centres de la Conselleria, vetllar per l'organització i el mètode de treball, i parar atenció principalment als costos i als rendiments.  
9. Proposar normes generals sobre l'adquisició de material i béns que es necessiten per a l'adequat funcionament dels serveis.  
10. Proposar compilacions de les disposicions vigents que afecten la Conselleria; proposar refoses i revisions de textos legals que es consideren oportunes, i tenir cura de les publicacions tècniques, periòdiques o no, de la Conselleria i de la seua gestió.   
11. Facilitar la creació d'estadístiques sobre les matèries de competència del Govern Valencià de la Generalitat Valenciana que afecten la Conselleria, en col·laboració amb l'Institut Valencià d'Estadística o d'altres organismes que es consideren convenients, i dirigir-les.  
12. Tramitar els nomenaments, les destinacions, les excedències, les jubilacions i els permisos del personal de la Conselleria, d'acord amb les disposicions legals i reglamentàries aplicables.  
13. Realitzar la inspecció de tots els serveis de la Conselleria.  
14. La direcció de tot el personal de la Conselleria llevat del personal adscrit al Servei de Bombers de la Generalitat, el qual correspon directament al conseller.  
15. La comunicació entre el Govern Valencià i les Corts Valencianes, la preparació, desplegament i seguiment del programa legislatiu del Govern Valencià, i la coordinació i l'assistència continuada en les matèries d'índole parlamentària.  
16. El suport tècnic i administratiu al conseller en les funcions de secretari del Govern Valencià.  
Article deu  
La Secretaria General s'estructura en les unitats següents:  
1. La Secretaria General Administrativa  
2. La Secretaria Administrativa del Govern Valencià  
3. El Gabinet de Coordinació Interdepartamental  
4. El Servei de Relacions amb les Corts  
5. El Servei d'Assessorament, Estudis i Publicacions  
Article onze  
U. A la Secretaria General Administrativa, com a màxima jerarquia del nivell administratiu, li competeixen les funcions pròpies de tots els serveis generals de la Conselleria, llevat de la gestió de les funcions desconcentrades en la Direcció General d'Emergències i Interior i, en especial, les següents:  
a) Tramitar les incidències i les situacions del personal de la Conselleria.  
b) Assessorar jurídicament la Conselleria.  
c) Vetllar pel funcionament correcte de l'Arxiu i el Registre General.  
d) Actualitzar i revisar periòdicament l'inventari de béns i materials.  
e) Preparar i realitzar la gestió pressupostària.  
f) Preparar i proposar els contractes d'obres, serveis i subministraments, i també l'adquisició i l'arrendament d'immobles.  
g) Confeccionar i actualitzar les plantilles orgàniques del personal de la Conselleria.  
h) Conservar i custodiar els expedients personals dels funcionaris i dels empleats de la Conselleria.  
i) Tramitar els expedients disciplinaris i de recompensa.  
Dos. Per al millor compliment d'aquestes funcions, la Secretaria General Administrativa s'estructura en els serveis següents:  
1. Servei Econòmic  
2. Servei Jurídic  
3. Servei de Gestió Administrativa  
4. Servei d'Informàtica.  
Article dotze  
El Servei Econòmic, com a oficina de gestió econòmica, té al seu càrrec la preparació del pressupost i la seua gestió, la tramitació de documents d'ingressos i pagaments, el moviment dels fons de la Conselleria i, en general, les funcions pròpies de les oficines pressupostàries.  
Article tretze  
El Servei Jurídic, com a unitat específica en matèria jurídica, té atribuïdes les funcions següents:  
a) Elaborar disposicions de caràcter general, circulars i instruccions que emanen de la Conselleria.  
b) Emetre informes jurídics a sol·licitud dels diferents òrgans de la Conselleria d'Administració Pública.  
c) Informar els recursos que s'interposen davant dels diferents òrgans de la Conselleria i elaborar-ne les propostes de resolució.  
d) Informar amb caràcter preceptiu dels convenis i acords de cooperació que subscriga la Generalitat Valenciana sobre matèries de la competència de la Conselleria d'Administració Pública.  
e) Elaborar els informes jurídics que en matèria de contractació requereix la legislació de contractes vigent.  
f) Tramitar els expedients subscrits amb motiu de les qüestions de competència i conflicte d'atribucions, i també tramitar els procediments relatius a la responsabilitat patrimonial de l'Administració i a les nul·litats de ple dret.  
g) Efectuar el seguiment de la normativa estatal i autonòmica en matèries de competència de la Conselleria, i l'actualització d'un fons de documentació jurídica.  
h) Coordinar els òrgans administratius i jurisdiccionals en matèria contenciosa en els recursos contenciosos interposats contra normes administratives de caràcter general i actes de la Conselleria d'Administració Pública, en relació amb el Gabinet Jurídic de Presidència de la Generalitat Valenciana.  
Article catorze  
El Servei de Gestió Administrativa té al seu càrrec la tramitació dels assumptes generals de caràcter administratiu i, en especial, els que fan referència al personal de la Conselleria, registre general, informació i arxiu, contractació administrativa i manteniment de les instal·lacions de la Conselleria.  
Article quinze  
Al Servei d'Informàtica li correspon:  
a) El control, el seguiment i el desenvolupament dels projectes informàtics de la Conselleria.  
b) L'elaboració de plans de formació del personal informàtic de la Conselleria d'Administració Pública.  
c) L'elaboració de normatives i metodologies en matèries que afecten el desenvolupament dels projectes informàtics de la Conselleria d'Administració Pública.  
Article setze  
La Secretaria Administrativa del Govern Valencià és la unitat que proporciona la infraestructura administrativa i atén la tramitació dels assumptes que se sotmeten a la consideració del Govern Valencià. Li correspon la preparació de l'ordre del dia, la tramitació de les convocatòries, l'elaboració i la custòdia de les actes, la comunicació a les conselleries dels acords adoptats, la transcripció d'aquests i l'expedició de certificats i comunicacions.  
També li correspon la revisió i la tramitació de les disposicions i dels documents a l'efecte d'ordenar-ne la publicació en el Diari Oficial de la Generalitat Valenciana.  
Article disset  
El Gabinet de Coordinació Interdepartamental té al seu càrrec la coordinació dels distints departaments i unitats de l'administració de la Generalitat Valenciana, i també l'elaboració i la preparació de la informació tècnica necessària per a facilitar la presa de decisions del Govern Valencià; la infraestructura administrativa i la secretaria de totes les comissions interdepartamentals i de les comissions delegades del Govern Valencià que, si cal, es constituesquen, i el seguiment i la coordinació d'aquelles matèries d'índole sectorial quan no estiguen expressament atribuïdes a unes altres comissions delegades o interdepartamentals.  
Igualment, té al seu càrrec les funcions que li atribueix el Decret 20/1993, de 8 de febrer, del Govern Valencià de la Generalitat Valenciana, pel qual s'estableix el règim jurídic i pressupostari dels convenis que subscriga la Generalitat Valenciana (DOGV núm. 1968, de 19 de febrer de 1993), i la constitució, l'explotació i el manteniment de la Base de Dades Legislativa de la Generalitat Valenciana.  
Article divuit  
El Servei de Relacions amb les Corts s'ocupa del conjunt de relacions del Govern amb les Corts Valencianes, i té atribuïdes les següents funcions:  
a) La informació tècnica i jurídica, la coordinació i l'assistència al Govern Valencià en les reunions de la junta de portaveus o de síndics.  
b) Obtenir dels òrgans competents de l'administració de la Generalitat Valenciana la informació relacionada amb les preguntes i les sol·licituds d'informació formulades per les Corts Valencianes, i trametre-la a la cambra.  
c) Informar i assistir el Govern Valencià a l'efecte de coordinar les compareixences i les interpel·lacions dels consellers davant les comissions i el Ple de les Corts Valencianes.  
d) L'estudi, la coordinació i el seguiment en fase parlamentària del programa legislatiu del Govern Valencià i la tramitació del criteri del Govern Valencià respecte a les proposicions de llei.  
e) Remetre al departament corresponent de la Generalitat Valenciana els compromisos que les Corts Valencianes imposen al Govern Valencià, com ara resolucions i mocions, perquè es complesquen.  
Article dinou  
U. El Servei d'Assessorament, Estudis i Publicacions és una unitat pluridisciplinar d'estudi, assessorament i assistència tècnica i lingüística a la Conselleria i, en especial, al conseller i al secretari general.  
Dos. Igualment, s'ocuparà de les publicacions, de la seua normalització i disseny, i també de qualsevol tipus de material gràfic que edite la Conselleria, i mantindrà un centre de documentació bibliogràfica sobre les matèries que siguen d'interès de la Conselleria.  
CAPíTOL III  
Dels directors generals  
Article vint  
Són funcions dels directors generals de la Conselleria d'Administració Pública:  
a) Disposar de tot allò relatiu al règim intern dels serveis de la direcció de què són titulars i resoldre els respectius expedients, sempre que no siga facultat privativa del conseller.  
b) Dirigir i gestionar els serveis de la direcció i resoldre els assumptes que els assigne aquest Reglament o que el conseller els encomane.  
c) Vigilar, fiscalitzar i supervisar el funcionament de totes les dependències que estan al seu càrrec.  
d) Proposar al conseller la resolució que estimen pertinent en assumptes que siguen de la seua competència i que haja de tramitar la direcció general que representen.  
e) Establir el règim intern de les oficines que en depenen.  
f) Elevar anualment al conseller un informe sobre el funcionament, el cost i el rendiment dels serveis al seu càrrec.  
CAPíTOL IV  
De la Direcció General d'Administració  
Territorial i Organització  
Article vint-i-u  
U. La Direcció General d'Administració Territorial i Organització és el centre directiu que planifica, organitza, executa i controla la política de la Generalitat Valenciana en matèria d'Administració territorial i règim local; organització i modernització administrativa, i la racional aplicació de les noves tecnologies en matèria d'informàtica i telecomunicacions. S'ocupa de la coordinació d'aquestes tècniques per a tota l'administració de la Generalitat Valenciana i, en particular, a la Conselleria d'Administració Pública.  
Dos. En especial s'encarrega de l'estudi, l'informe i la resolució dels assumptes en matèria de règim jurídic, personal, organització, béns i serveis de les entitats locals, d'acord amb l'Estatut d'Autonomia de la Comunitat Valenciana i la legislació sobre règim local, l'exercici de les funcions que l'administració de l'estat atribueix a la comunitat autònoma en relació amb els funcionaris de l'Administració local amb habilitació de caràcter nacional, i també de designar el representant de l'administració del Govern Valencià en els tribunals per a la selecció de personal, la provisió de llocs de treball a les entitats locals i l'elaboració de projectes de desenvolupament normatiu de la Generalitat Valenciana en matèria d'Administració local.  
Tres. També té atribuïda la presidència del Consell Tècnic, òrgan col·legiat competent en matèria d'heràldica i vexil·lologia adscrit a la Conselleria d'Administració Pública.  
Quatre. Així mateix, li correspon la direcció, l'impuls i l'execució de la política de la Conselleria en matèria d'organització i modernització de l'Administració de la Generalitat Valenciana, i també la racionalització dels procediments administratius i dels instruments de gestió, sense perjudici de la coordinació amb les direccions generals de la Funció Pública i de l'Institut Valencià d'Administració Pública.  
Cinc. Li correspon coordinar la col·laboració institucional en matèria d'informàtica i telecomunicacions amb les altres administracions valencianes i amb les diverses administracions autonòmiques, l'administració central i la Comunitat Europea.  
Sis. S'adscriuen a aquesta Direcció General les oficines de gestió unificada de les finestretes úniques que tenen com a funció la informació i l'assessorament a totes les persones físiques i jurídiques que ho sol·liciten en matèria de creació, ampliació o posada en funcionament d'empreses, i aquelles altres que els puga encomanar la normativa que aprove el Govern Valencià.  
Article vint-i-dos  
La Direcció General d'Administració Territorial i Organització s'estructura en les àrees següents:  
1. àrea d'Administració Territorial  
2. àrea d'Organització i Sistemes d'Informació.  
Article vint-i-tres  
A l'àrea d'Administració Territorial se li atribueixen les funcions de:  
a) El suport tècnic i assistència immediata al personal de nivell directiu en les matèries que són competència de la Direcció General.  
b) La coordinació interna dels serveis de la Direcció General i l'externa amb els destinataris de les funcions que li són pròpies.  
c) La supervisió de l'aplicació dels criteris de planificació, desenvolupament normatiu i d'execució establerts.  
d) L'estudi, l'anàlisi i la gestió de la demarcació territorial, i també el disseny espacial de les entitats locals.  
e) La representació de la Direcció General en les actuacions que se li encomanen.  
Article vint-i-quatre  
L'àrea d'Administració Territorial, per al millor compliment de les seues funcions, s'estructura en les unitats següents:  
1. Servei d'Assessorament i Gestió Local  
2. Servei de Règim Jurídic de les Entitats Locals  
3. Servei de Coordinació amb les Diputacions i Cooperació Local.  
4. Unitat de Gestió Unificada de les Finestretes ºniques.   
Article vint-i-cinc  
El Servei d'Assessorament i Gestió Local té atribuïdes les següents funcions:  
a) L'assessorament tècnic i jurídic a les entitats locals en matèries de la seua competència, elaborant informes, estudis, dictàmens, circulars, publicacions, visites informatives i assessores o amb qualsevol altra fórmula d'assistència i col·laboració.  
b) El suport a la gestió de les entitats locals i la normalització i racionalització dels procediments d'aquelles, en col·laboració amb els òrgans competents de la Generalitat Valenciana.  
c) La col·laboració amb altres unitats administratives competents en el disseny de l'organització de les entitats locals i en l'establiment dels criteris de valoració i classificació dels seus llocs de treball.  
d) La proposta a l'IVAP i a altres administracions competents de realització de cursos de formació i capacitació del personal al servei de les corporacions locals, i la participació en la programació dels cursos.  
e) L'informe dels projectes normatius relacionats amb les funcions i competències de les entitats locals i l'elaboració de normativa en matèria de règim local.  
f) La designació del representant de l'administració del Govern Valencià en els tribunals de les proves selectives de personal i provisió de llocs de treball que convoque cada entitat local.  
g) La gestió i la proposta de publicació dels concursos ordinaris per a la provisió de llocs de treball reservats a funcionaris amb habilitació de caràcter nacional.   
h) La proposta de fixació del 10% dels mèrits que corresponguen al coneixement de les especialitats de l'organització territorial i normativa autonòmica en els concursos per a la provisió de llocs reservats a funcionaris amb habilitació de caràcter nacional.  
i) La proposta sobre classificació de llocs de treball, nomenaments provisionals, comissions de servei, acumulacions i permutes de funcionaris amb habilitació de caràcter nacional, i també les altres funcions que l'administració de l'estat atribuesca a aquesta comunitat autònoma en relació amb aquests.  
Article vint-i-sis  
El Servei de Règim Jurídic de les Entitats Locals instrueix, tramita i elabora propostes de resolució en els expedients relatius a les matèries següents:  
a) L'autorització i la conformitat de les alienacions, els gravàmens, les permutes i les cessions gratuïtes dels béns patrimonials de les corporacions locals, i l'examen dels inventaris municipals de béns i drets.  
b) L'alteració de la qualificació jurídica dels béns comunals per a l'aprovació posterior, i la presentació d'al·legacions en els expedients d'investigació de béns i drets que efectuen els ajuntaments.  
c) L'aprovació, la modificació o la rehabilitació d'escuts i banderes municipals i d'altres entitats locals. També haurà de prestar suport jurídic i administratiu al Consell Tècnic d'Heràldica.  
d) L'alteració del nom dels municipis i d'altres entitats locals.  
e) La constitució i la dissolució d'agrupacions per al manteniment en comú dels llocs de treball reservats a funcionaris amb habilitació de caràcter nacional i a la resta de personal, després d'haver informat prèviament l'òrgan competent pel que fa a la classificació dels llocs reservats, i l'aprovació de les exempcions dels esmentats llocs.  
f) La declaració d'urgent ocupació dels béns i drets subjectes a expedient d'expropiació forçosa per les entitats locals.  
g) El coneixement i l'examen de tots els actes i acords que les entitats locals han de remetre al Govern Valencià, la sol·licitud d'ampliació d'informació, el requeriment d'anul·lació i, si cal, l'acord d'impugnació, després de l'autorització prèvia del Govern Valencià, davant la jurisdicció contenciosa administrativa, dels actes i acords de les entitats locals que incórreguen en infracció de l'ordenament jurídic o menyscaben o interferesquen en les competències de la Generalitat Valenciana, o excedesquen de les seues competències com a entitats locals.  
h) L'aprovació dels expedients d'execució d'activitats o serveis essencials en règim de monopoli que la legislació vigent reserva a les entitats locals.  
i) Els expedients de dispensa als municipis de la prestació de serveis mínims que els corresponen, a sol·licitud d'aquests, d'acord amb el que preveu l'article 26.2 de la Llei 7/1985, de 2 d'abril, Reguladora de les Bases del Règim local.  
j) L'autorització del paper i el sistema de numeració impresa de les entitats locals que adopten fulls mòbils per a la transcripció dels actes i acords.  
k) La constitució i l'actualització del banc de dades relatiu als membres electes de les corporacions locals.  
l) La concessió a les entitats locals de tractaments, honors, distincions, títols, prerrogatives especials, emblemes i estendards.  
m) Elaborar i informar els projectes de desenvolupament normatiu en matèria d'Administració local relatius als procediments tramitats per aquest servei.  
n) Elaboració d'informes, circulars i assessorament jurídic a les entitats locals en relació amb els procediments que són competència del Servei.  
Article vint-i-set  
El Servei de Coordinació amb les Diputacions i Cooperació Local té atribuïdes les funcions següents:  
a) Prestar suport tècnic i administratiu a les funcions de coordinació que corresponen a la Conselleria d'Administració Pública, d'acord amb el que preveuen la Llei de la Generalitat Valenciana 2/1983, de 4 d'octubre, i el Decret 129/1985, de 23 d'agost, del Govern Valencià.  
b) Cooperar amb els municipis, mancomunitats i altres entitats locals en la normalització i l'adequació de la comptabilitat pública, en aplicació del que estableix la Llei 39/1988, de 28 de desembre, Reguladora de les Hisendes Locals, i de la normativa que la desplega.  
c) L'estudi i l'elaboració de directrius per a la distribució dels fons de la Generalitat Valenciana destinats a les entitats locals.  
d) Gestionar els processos de constitució, modificació i dissolució de mancomunitats, i el seguiment, el control i l'assessorament d'aquests procediments.  
e) Impulsar les associacions de municipis, gestionant els fons adscrits per a subvencionar les mancomunitats i altres entitats locals.  
f) La recopilació, el tractament i l'anàlisi de la informació econòmica, pressupostària i financera de les entitats locals.  
Article vint-i-vuit  
A l'àrea d'Organització i Sistemes d'Informació li correspon:  
a) L'impuls, la coordinació i la supervisió de totes les qüestions relatives a l'organització, simplificació i racionalització de les estructures i els procediments administratius.  
b) La coordinació interna dels serveis i les altres unitats administratives adscrits a aquesta, i en especial vetllar per la racional aplicació de les noves tecnologies en matèria d'informàtica i telecomunicacions, el desenvolupament coordinat d'aquestes tècniques per a tota l'administració de la Generalitat Valenciana, la coordinació de la col·laboració institucional en aquestes matèries amb la resta de les Administracions Públiques i de la Unió Europea.  
c) La representació de la Direcció General en les actuacions que se li encomanen.  
Article vint-i-nou  
Per a un millor compliment d'aquests fins, l'àrea d'Organització i Sistemes d'Informació s'estructura en les unitats següents:  
1. Unitat de Coordinació Informàtica  
2. Servei d'Organització i Tècniques de Gestió  
3. Unitat de Sistemes i Comunicacions.  
Article trenta  
La Unitat de Coordinació Informàtica té al seu càrrec l'ordenació, coordinació, supervisió i control dels serveis informàtics de les distintes unitats de l'administració pública de la Generalitat Valenciana i l'assessorament d'aquelles administracions públiques valencianes que ho sol·liciten.   
En particular, li corresponen:  
a) La coordinació tècnica del Pla Informàtic de la Generalitat quant al desenvolupament de la política informàtica i la coordinació dels serveis informàtics de les distintes unitats de la Generalitat per a la fixació de criteris i estàndards informàtics.  
b) La supervisió de l'adequació al Pla Informàtic i als estàndards fixats per a l'adquisició de béns i serveis informàtics.  
c) El control i el seguiment de les adquisicions de recursos informàtics per part dels diversos organismes de la Generalitat Valenciana.  
d) L'assessorament i el suport tècnic a les administracions públiques valencianes que ho sol·liciten, i la direcció del Programa ASIA (Assistència Integral a Ajuntaments).  
e) Participació en el disseny dels plans de formació en informàtica d'usuaris i especialistes informàtics al servei de la Generalitat Valenciana.  
f) La col·laboració interinstitucional amb la resta d'administracions en les matèries previstes en els punts anteriors.  
Article trenta-u  
El Servei d'Organització i Tècniques de Gestió té encomanades les funcions de:  
a) Elaborar l'informe dels projectes de normes de les conselleries i organismes autònoms relatives a les estructures orgàniques, en coordinació amb el Servei de Classificació de Llocs de Treball i Registre de Personal.  
b) Proporcionar suport tècnic en tasques organitzatives relacionades amb l'estructura o disseny de llocs de treball als departaments de la Generalitat Valenciana o a les corporacions locals que ho sol·liciten.  
c) Estudi i normalització dels processos administratius de tots els departaments de la Generalitat que ho sol·liciten.  
d) Disseny, normalització i manteniment del catàleg de documents electrònics de la Generalitat Valenciana.  
e) Realització d'anàlisis funcionals d'aplicacions.  
f) Elaboració de la informació que s'ha de subministrar tant a les oficines d'informació al ciutadà com a la pròpia organització.  
g) Proporcionar suport tècnic en els temes d'infraestructura de comunicació telefònica i postal, i realitzar la interlocució amb els proveïdors.  
Article trenta-dos  
La Unitat de Sistemes i Comunicacions té al seu càrrec l'ordenació i la coordinació dels sistemes de comunicacions veu/dades/imatge de la Generalitat Valenciana, i també de la implantació i el bon funcionament dels sistemes informàtics de la Conselleria d'Administració Pública.  
En particular li correspon:  
a) Ocupar-se de les tasques de sistemes i operació dels sistemes informàtics de la Conselleria.  
b) Donar suport tècnic en matèria de sistemes i telecomunicacions a altres departaments de la Generalitat Valenciana.  
c) Anàlisi, disseny i materialització, si escau, de les xarxes telemàtiques bàsiques i dels serveis avançats de telecomunicacions que siguen d'interès de la Generalitat Valenciana.  
d) Ordenació i coordinació de les comunicacions veu/dades/imatge en la Generalitat.  
e) Extensió de la xarxa telefònica bàsica a la Comunitat Valenciana.  
CAPíTOL V  
De la Direcció General de la Funció Pública  
Article trenta-tres  
La Direcció General de la Funció Pública té atribuïdes les competències en matèria de personal al servei del Govern Valencià, sense perjudici de les que corresponen a les distintes conselleries en aquesta matèria. De manera especial, li corresponen les següents:  
a) L'elaboració de les plantilles orgàniques, la classificació de llocs de treball i el sistema retributiu del personal, en coordinació amb la Conselleria d'Economia i Hisenda.  
b) Emetre informes sobre els projectes de disposicions generals que afecten l'estructura orgànica i el personal de les conselleries.  
c) El règim jurídic, la gestió, el registre de personal i l'aplicació del règim d'incompatibilitats.  
d) L'elaboració de l'oferta d'ocupació pública, la seua execució mitjançant la gestió de les convocatòries d'accés a la funció pública valenciana.  
e) La provisió dels llocs de treball.  
f) Les relacions amb les centrals sindicals, associacions professionals i representants del personal; la participació en els òrgans de representació previstos en la Llei 9/1987, de 12 de maig, sense perjudici de la intervenció de la Conselleria d'Economia i Hisenda en aquells processos de negociació que puguen tenir incidència pressupostària.  
g) L'anàlisi de l'absentisme del personal i les seues causes, i també les competències en matèria de salut laboral i prevenció de riscos en el treball dels empleats públics que s'atribuesquen a la Conselleria d'Administració Pública.  
Article trenta-quatre  
De la Direcció General de la Funció Pública depèn l'àrea de la Funció Pública, a la qual competeix la coordinació interna dels serveis i les unitats administratives adscrits a aquesta; l'elaboració de propostes de mesures d'ordenació en matèria de recursos humans; l'elaboració de l'oferta d'ocupació pública i el seguiment d'aquesta, i la coordinació amb les distintes unitats competents de les conselleries en aquelles matèries relatives a la funció pública i la provisió de llocs de treball.  
Així mateix, li correspon representar la Direcció General en les funcions que se li encomanen.  
Article trenta-cinc  
Per al millor compliment de les seues funcions, l'àrea de la Funció Pública s'estructura en els serveis següents:  
1. Servei d'Ordenació i Desenvolupament Normatiu  
2. Servei de Classificació de Llocs de Treball i Registre de Personal  
3. Servei de Selecció i Provisió  
4. Servei de Gestió de Personal  
5. Servei de Relacions Col·lectives i Condicions Laborals.  
Article trenta-sis  
El Servei d'Ordenació i Desenvolupament Normatiu té atribuïdes les funcions següents:  
a) Elaboració de projectes de normes en matèria de funció pública.  
b) Disseny i racionalització dels procediments de gestió de personal.  
c) Emetre informes sobre necessitats, previsió i redistribució de recursos humans.  
d) Suport tècnico-jurídic de les resolucions de la Direcció General.  
e) Col·laborar amb la resta de serveis de la Direcció General amb l'assessorament en matèries de la seua competència.  
f) Anàlisi i estudi de la normativa de funció pública de les altres administracions públiques, i cooperació tècnica amb aquestes.  
g) Amb caràcter general, elaboració d'informes en matèria de funció pública.  
Article trenta-set  
El Servei de Classificació de Llocs de Treball i Registre de Personal té atribuïdes les funcions següents:  
a) L'anàlisi i la tramitació de les propostes de classificació dels llocs de treball de les distintes conselleries, i també les seues modificacions.  
b) L'elaboració i l'actualització de les relacions de llocs de treball.  
c) L'informe dels projectes de normes de les conselleries i organismes autònoms relatius a estructures orgàniques.  
d) La determinació dels requisits i les condicions preferents dels llocs de treball, quan calga.  
e) La proposta del sistema de retribucions del personal de la Generalitat Valenciana en coordinació amb la Conselleria d'Economia i Hisenda, sense perjudici de les atribucions d'altres conselleries.  
f) La gestió, el manteniment i l'actualització del Registre de Personal de la Generalitat Valenciana, amb inscripció de tot el personal, la cancel·lació en els supòsits previstos en les disposicions vigents i l'anotació de tots els actes o les resolucions que afecten la vida administrativa del personal al servei del Govern Valencià.  
g) La gestió, el manteniment i l'actualització del Registre de Llocs de Treball.  
Article trenta-vuit  
El Servei de Selecció i Provisió té atribuïdes les funcions següents:  
a) Elaborar les ofertes d'ocupació pública en directa col·laboració amb la Direcció d'àrea.  
b) Planificar, organitzar i executar els processos selectius per a l'ingrés en l'administració pública valenciana, previstos en l'oferta d'ocupació pública anual.  
c) Prestar assessorament i suport material tècnic als tribunals de les proves selectives convocades per al desenvolupament de l'oferta d'ocupació pública anual, abans, durant i després del procés selectiu.  
d) Gestionar les contractacions temporals i el nomenament de funcionaris interins.  
e) Elaborar i tramitar les convocatòries de concursos de provisió de llocs de treball.  
f) Gestionar els nomenaments del personal habilitat i formalitzar els contractes indefinits.  
g) Donar suport material i tècnic a les comissions d'avaluació dels concursos de provisió de llocs de treball i assessorar-les.  
h) Assessorar les persones interessades sobre la gestió dels procediments tramitats en relació amb la selecció i provisió de llocs de treball.  
Article trenta-nou  
El Servei de Gestió de Personal té atribuïdes les funcions següents:  
a) La constitució i el manteniment dels expedients del personal al servei del Govern Valencià.  
b) La gestió de les situacions administratives del personal.  
c) La tramitació de les sol·licituds de compatibilitat.  
d) La tramitació dels reconeixements de grau personal dels funcionaris, els triennis i els serveis previs del personal al servei del Govern Valencià.  
e) En general, la gestió de totes les incidències relatives al personal que tinga atribuïdes la Direcció General.  
Article quaranta  
El Servei de Relacions Col·lectives i Condicions Laborals té atribuïdes les següents funcions:  
a) Proposar i articular la participació dels òrgans i organitzacions representatives dels empleats públics en matèria de negociació col·lectiva i política de personal, d'acord amb les directrius de la Conselleria.  
b) Gestionar els permisos sindicals concedits per la Conselleria d'Administració Pública i controlar l'ús dels crèdits horaris per a l'acció sindical en els àmbits sectorials mitjançant la constitució d'un registre.  
c) Obtenir dades de les distintes conselleries i emetre informes sobre l'absentisme del personal, i coordinar els òrgans de participació que es constituesquen en matèria de salut laboral i prevenció de riscos en el treball.  
d) En general, qualsevol altra funció en matèria de relacions sindicals.  
CAPíTOL VI  
De la Direcció General d'Emergències i Interior  
Article quaranta-u  
La Direcció General d'Emergències i Interior és el centre directiu que programa, gestiona i executa la política de la Generalitat Valenciana en matèria d'emergències i interior i en especial, les següents:  
1) En matèria d'emergències té encomanades:  
a) L'organització del Servei d'Emergències de la Generalitat, la planificació i execució de les operacions de prevenció enfront de situacions de risc, de rescat i salvament de persones; la protecció, assistència sanitària a les persones afectades, protecció de béns en situació d'emergències, prevenció i extinció d'incendis urbans i industrials, detecció i extinció d'incendis forestals i la coordinació de la prevenció i la vigilància dissuasiva davant aquest risc; i la selecció i formació del personal idoni per exercir aquestes funcions, en el termes establerts en la Llei 2/1995, de 6 de febrer, d'Organització del Servei d'Emergències.   
La Direcció General d'Emergències i Interior realitzarà desconcentradament dels serveis dependents de la Secretaria General, la gestió dels recursos humans, de contractació administrativa i econòmico-pressupostària adscrits al Servei d'Emergències de la Generalitat, mitjançant la Secretaria Administrativa i les divisions territorials.  
b) La col·laboració i coordinació amb altres administracions públiques, especialment amb ajuntaments, mancomunitats i diputacions, en les matèries relatives a la protecció de persones i béns.  
2. En matèria d'interior, té encomanades:  
La direcció i gestió de la política de la Generalitat Valenciana en matèria d'interior, formació, coordinació i selecció dels policies locals, formació i perfeccionament de bombers, espectacles, establiments públics i activitats recreatives, en el marc d'allò establert en la llei.  
També li corresponen la direcció i gestió derivades de l'acord administratiu de col·laboració subscrit entre el Ministeri de Justícia i Interior i la Comunitat Valenciana en matèria policíaca i l'exercici de les competències en matèria de personal dels membres de la Unitat del Cos Nacional de Policia, adscrit a la Comunitat Valenciana, que li són atribuïdes per la normativa vigent.  
Article quaranta-dos  
La Direcció General d'Emergències i Interior s'estructura en les unitats següents:  
1. àrea del Servei d'Emergències de la Generalitat.  
2. àrea d'Interior.  
Article quaranta-tres  
L'àrea del Servei d'Emergències de la Generalitat té al seu càrrec la gestió i coordinació interna i externa de les funcions descrites en la Llei de la Generalitat Valenciana 2/1995, de 6 de febrer, sota la supervisió de la Direcció General, i s'estructura en les unitats següents:  
a) Servei de Prevenció i Planificació, Servei Operatiu i Secretaria Administrativa.  
b) Territorialment en les divisions territorials de Castelló, Alacant i València.  
Article quaranta-quatre  
El Servei de Prevenció i Planificació té al seu càrrec la coordinació interna de les seccions i unitats adscrites a aquest, la coordinació externa amb altres administracions públiques, la supervisió dels criteris de planificació i d'execució establerts, i en especial:  
a) L'elaboració i actualització dels plans de protecció civil, dels mapes de recursos enfront d'emergències i dels mapes de riscos, anàlisi de les causes que els provoquen i propostes de les mesures de vigilància i prevenció adequades, en col·laboració amb altres institucions de la Comunitat Valenciana.   
b) L'informe i assessorament en matèria de prevenció de riscos a altres administracions, departaments de la Generalitat Valenciana, entitats públiques i privades, i el foment de l'elaboració dels plans de protecció civil d'àmbit local.  
c) L'informe previ dels plans i projectes en la implantació d'activitats i instruments d'ordenació territorial, obres públiques i infraestructures, que poden comportar o influir en la gènesi o desenvolupament de riscos catastròfics.  
d) Fomentar l'autoprotecció corporativa i ciutadana, mitjançant l'organització i supervisió de les campanyes d'informació, formació i simulacres, i també incentivar la formació de les agrupacions locals de voluntaris.  
e) Realitzar inspeccions per a verificar el correcte funcionament de les mesures i instal·lacions preventives als locals, infraestructures i instal·lacions competència del Servei d'Emergències.  
f) Realitzar les accions previstes en l'encomanda de funcions subscrita entre la Generalitat Valenciana i el Consell de Seguretat Nuclear.  
Article quaranta-cinc  
El Servei Operatiu té atribuïda la funció de garantir la ràpida intervenció dels serveis operatius enfront de situacions d'emergència, la coordinació interna de les seccions i unitats adscrites a aquesta i de les divisions territorials i l'externa amb altres administracions públiques. En especial:  
a) Assegurar el funcionament correcte dels centres de Coordinació d'Emergències, de les xarxes d'informàtica i de comunicacions d'emergències de la Comunitat Valenciana, i del telèfon únic d'emergències per tal de garantir una ràpida intervenció davant les emergències que es produesquen.  
b) L'elaboració de procediments, protocols i manuals d'operació del Servei d'Emergències de la Generalitat i la coordinació amb altres serveis d'emergències, per tal d'assegurar la major eficàcia en les seues intervencions.  
c) L'organització i el seguiment del desenvolupament territorial del Servei d'Emergències de la Generalitat en la Comunitat Valenciana i la correcta distribució de la inversió en mitjans personals i materials per als serveis operatius de les divisions territorials.  
Article quaranta-sis  
1. La Secretaria Administrativa, amb nivell orgànic de servei, té al seu càrrec la gestió i coordinació de les funcions desconcentrades en la Direcció General d'Emergències i Interior i en les seues divisions territorials, en matèria de recursos humans, contractació administrativa i gestió econòmico-pressupostària, i correspon a la Secretaria General i als serveis administratius de la Conselleria dictar les instruccions encaminades a la correcta execució de les seues funcions.  
2. En matèria de recursos humans, la Secretaria Administrativa té les següents funcions:  
a) La planificació, estudi i proposta de les necessitats de personal del Servei d'Emergències de la Generalitat i de la seua classificació i retribucions.  
b) La participació en la negociació amb les organitzacions sindicals o òrgans de representació del personal del Servei d'Emergències de la Generalitat.  
c) L'elaboració del projecte de necessitats d'oferta d'ocupació pública del Servei d'Emergències de la Generalitat.  
d) Tramitar les reclamacions prèvies i els recursos interposats pel personal del Servei d'Emergències de la Generalitat.  
e) La col·laboració en la gestió dels processos de selecció i provisió de llocs de treball.  
f) La gestió de les incidències i assumptes referents al personal del Servei d'Emergències de la Generalitat.  
g) Col·laborar amb el registre de personal al servei del Govern Valencià, en relació amb el personal adscrit al Servei d'Emergències de la Generalitat.  
3. En matèria de contractació administrativa, la Secretaria Administrativa té les funcions següents:  
a) La direcció i gestió de la contractació administrativa del Servei d'Emergències de la Generalitat.  
b) La planificació i programació de les inversions del Servei d'Emergències de la Generalitat en coordinació amb el Servei Operatiu.  
c) El seguiment i la gestió de les inversions, revisió dels certificats d'obra, liquidacions i la resta d'actes administratius.  
4. En matèria de gestió econòmico-pressupostària, la Secretaria Administrativa té les funcions següents:  
a) La gestió del pressupost del Servei d'Emergències de la Generalitat.  
b) La gestió de les nòmines del personal adscrit al Servei d'Emergències de la Generalitat.  
c) L'execució de la gestió econòmica, comptable i pressupostària del Servei d'Emergències de la Generalitat.  
Article quaranta-set  
Les divisions territorials d'Alacant, Castelló i València són els òrgans desconcentrats del Servei d'Emergències de la Generalitat que, en aplicació de l'article 12 de la Llei 2/1995, de 6 de febrer, agrupen territorialment els diferents centres i unitats operatives d'aquest. Tenen atribuïdes dins del seu àmbit territorial respectiu les funcions que els encomane el Reglament d'Organització del Servei d'Emergències de la Generalitat, i en concret les següents:  
a) La direcció, coordinació i gestió dels serveis operatius i l'atenció de les emergències que es produesquen en el seu àmbit territorial i d'aquelles altres que determine el comandament unificat, i la coordinació d'aquestes actuacions amb altres administracions.  
b) Proposar i projectar les obres d'infraestructura necessàries a la divisió territorial per a garantir la correcta cobertura del servei.  
c) Proposar i projectar les necessitats de mitjans personals i materials de la divisió territorial.   
d) La supervisió i el manteniment dels edificis, instal·lacions i equipaments dels operatius al servei de la divisió territorial.  
Article quaranta-vuit  
L'àrea d'Interior té atribuïda la coordinació dels serveis i unitats adscrites a aquesta; la coordinació externa amb altres administracions públiques, la supervisió dels criteris de planificació i d'execució establerts, i la representació de la direcció general en les tasques que se li encomanen. Igualment durà a terme l'assistència tècnica, jurídica i administrativa de la Unitat del Cos Nacional de Policia, adscrita a la Comunitat Valenciana, i la coordinació, gestió i tramitació dels assumptes relatius al règim de personal i mitjans de l'esmentada unitat.  
Per al millor compliment de les seues funcions, l'àrea s'estructura en les unitats següents:  
1. Servei d'Espectacles i Establiments Públics.  
2. L'Institut Valencià de Seguretat Pública.  
3. La Unitat del Cos Nacional de Policia, adscrita a la Comunitat Valenciana.  
Article quaranta-nou  
El Servei d'Espectacles i Establiments Públics té encomanades les funcions de la Direcció General en matèria de policia d'espectacles, establiments públics i activitats recreatives, i en especial té atribuïdes les funcions següents:  
a) Tramitació d'expedients relatius a autoritzacions d'espectacles i activitats recreatives.  
b) Informe dels projectes d'obres referents a locals de pública concurrència afectats.  
c) L'exercici de les funcions de vigilància, inspecció, requeriment i proposta de sanció que corresponga a l'exercici de les competències esmentades.  
d) Realització de les funcions de coordinació i assessorament en les instal·lacions de seguretat tècnica dels edificis de la Generalitat Valenciana.  
Article cinquanta  
L'Institut Valencià de Seguretat Pública és la unitat administrativa, que amb nivell orgànic de Servei, té atribuïdes les funcions en matèria d'investigació, formació i perfeccionament professional dels policies locals i bombers, la participació en els processos de selecció i promoció de les distintes escales en els cossos de policia, i l'organització de cursos de formació per a personal de protecció civil, tant tècnic com voluntari.  
També li correspon l'execució de les competències en matèria de coordinació dels policies locals, informant i assessorant les entitats locals, i l'establiment dels mitjans de supervisió necessaris per a garantir l'efectivitat de la coordinació, després de l'informe previ de la Comissió de Coordinació dels Policies Locals.  
Igualment, és l'òrgan competent per a l'execució de les tasques de formació i impartició dels cursos destinats al personal del Servei d'Emergències, i col·labora en la selecció d'aquest.  
Article cinquanta-u  
La Unitat del Cos Nacional de Policia, adscrita a la Comunitat Valenciana, depèn orgànicament del Ministeri de Justícia i Interior i funcionalment de la Conselleria d'Administració Pública i té al seu càrrec les funcions i atribucions indicades en l'article 38.1 de la Llei Orgànica 2/1986, de 13 de març, de Forces i Cossos de Seguretat i contingudes en l'acord de col·laboració subscrit amb el Ministeri de Justícia i Interior a l'empara de l'establert en el Reial Decret 221/1991, de 22 de febrer, i exercirà el seu comandament, direcció, coordinació i control mitjançant la direcció de la Unitat.  
CAPíTOL VII  
De la Direcció General de Justícia  
Article cinquanta-dos  
La Direcció General de Justícia és el centre directiu que executa les competències que corresponen a la Generalitat Valenciana, en aplicació de l'Estatut d'Autonomia i de la Llei Orgànica del Poder Judicial, en l'àmbit de l'administració de justícia i en el marc de l'acord de traspasos de competències de l'administració de l'estat a la Generalitat. També, organitza, executa i controla la política de la Generalitat Valenciana en matèria d'associacions, fundacions i col·legis professionals, consultes populars i electorals, ajuda a la víctima del delicte i relacions amb els òrgans judicials de la Comunitat Valenciana.  
Article cinquanta-tres  
La Direcció General desplegarà les seues funcions mitjançant les següents unitats:  
- Servei de Coordinació.  
- Servei de Relacions amb l'Administració de Justícia.  
- Servei d'Entitats Jurídiques.  
Article cinquanta-quatre  
Al Servei de Coordinació li competeix la coordinació interna dels serveis i unitats administratives adscrits a la Direcció General; la coordinació externa amb altres administracions públiques; la supervisió de l'aplicació dels criteris de planificació i execució establerts; la representació del director general en les actuacions que aquest li encomane, i en especial:  
a) Col·laborar en l'organització i execució de les activitats dirigides a proveir els òrgans judicials radicats a la comunitat autònoma dels mitjans necessaris per al desenvolupament de la seua funció amb independència i eficàcia.  
b) La col·laboració mitjançant conveni amb el Consell General del Poder Judicial, en la formació continuada dels jutges i magistrats destinats a la Comunitat Valenciana.  
c) La preparació de les actuacions adreçades a la conservació i desplegament del dret civil valencià.  
d) L'estudi i elaboració de la proposta de fixació de les demarcacions judicials.  
e) La gestió de les competències atribuïdes a la Generalitat Valenciana en matèria de consultes populars i electorals en el marc de la Llei Orgànica de Règim Electoral General i de la Llei de la Generalitat Valenciana 1/87, de 31 de març, Electoral Valenciana.  
També dependents de l'esmentat Servei, a les oficines d'Ajuda a les Víctimes del Delicte els correspon proporcionar assistència jurídica i informació immediata a aquelles persones que, com a conseqüència d'algun delicte o falta, hagen patit algun dany o menyscapte en la seua persona o béns.  
Article cinquanta-cinc  
El Servei de Relacions amb l'Administració de Justícia té encomanades les funcions en matèria de Justícia i en especial se li atribueixen aquestes funcions:  
a) Tramitar l'adquisició i la gestió de patrimoni mobiliari, immobiliari i efectes per als òrgans judicials amb seu a la Comunitat Valenciana.  
b) Preparar, elaborar i executar els programes de reparació, conservació i construcció dels edificis judicials i la seua inspecció.  
c) Tramitar la indemnització de les actuacions corresponents a la defensa per advocat i representació per procurador dels tribunals en torn d'ofici davant els òrgans judicials amb seu a la Comunitat Valenciana i a l'assistència lletrada al detingut-pres, quan el lloc de la custòdia estiga situat al territori de la comunitat autònoma.  
d) L'examen i comprovació dels comptes de despesa de funcionament, indemnitzacions en raó d'eixida d'ofici, autòpsies i diligències judicials i els corresponents a testimonis i perits davant els tribunals de Justícia amb seu a la Comunitat Valenciana, i en general totes les indemnitzacions per raó de serveis prestats dins del territori de la Comunitat Valenciana.  
e) La promoció i utilització de béns informàtics destinats als serveis administratius propis de jutjats i tribunals, assegurant la compatibilitat dels que s'empren a la Comunitat Valenciana amb què s'implanten en tot el territori de l'Estat, en els termes previstos en la Llei Orgànica del Poder Judicial.  
f) La tramitació de les subvencions als ajuntaments de la Comunitat Autònoma per a l'atenció de les despeses de funcionament i d'inversions dels jutjats de Pau i per a la promoció d'agrupacions de secretaries.  
Article cinquanta-sis  
Al Servei d'Entitats Jurídiques li correspon la gestió de competències atribuïdes a la Generalitat Valenciana en matèria de Registres i Notariat, associacions, fundacions i col·legis professionals. En especial, se li atribueixen les següents funcions:  
a) Estudi i proposta de fixació de les demarcacions notarials i registrals.  
b) Tramitació dels nomenaments de registradors de la propietat i notaris.  
c) Tramitació d'expedients d'inscripció del Registre d'Unions de Fet de la Comunitat Valenciana.  
d) Règim jurídic i registre d'associacions i fundacions domiciliades a la Comunitat Valenciana.  
e) Registre de col·legis professionals i de consells valencians de col·legis professionals, tramitació dels corresponents expedients i la resta de funcions atribuïdes per la normativa legal en la matèria.  
f) Règim jurídic, gestió, registre i protectorat de les fundacions amb domicili social en l'àmbit territorial de la Comunitat Valenciana, o que es troben sotmeses a les competències de la Generalitat, d'acord amb allò disposat en el Decret 60/1995, de 18 d'abril, de creació del Registre i Protectorat de Fundacions de la Comunitat Valenciana.  
CAPíTOL VIII  
De l'Institut Valencià d'Administració Pública   
Article cinquanta-set  
L'Institut Valencià d'Administració Pública, amb categoria de direcció general, és el centre directiu a què corresponen les competències en matèria de formació i perfeccionament del personal de les administracions valencianes, i la coordinació i l'homologació de les diverses accions formatives. També la investigació, la documentació i els estudis en matèria d'administració i gestió pública.   
En particular té les funcions següents:  
a) La formació i el perfeccionament del personal al servei de la Generalitat Valenciana, mitjançant la realització, la coordinació o l'homologació de les activitats formatives que es duguen a terme al si de l'administració autonòmica valenciana, de manera que, respectant l'autonomia dels organismes corresponents, responguen a un pla coordinat per a tota la Generalitat Valenciana.  
b) La coordinació i l'homologació dels cursos impartits per altres òrgans de l'administració de la Generalitat Valenciana i d'altres administracions públiques amb criteris de desconcentració.  
c) La coordinació i la planificació conjunta dels treballs i els estudis necessaris per a elaborar la proposta del Pla anual de formació de la Generalitat Valenciana.  
d) La planificació, organització i realització dels cursos derivats dels processos de selecció i promoció dels empleats públics de l'administració de la Generalitat Valenciana, en coordinació amb la Direcció General de la Funció Pública, sense perjudici de les competències que en aquestes matèries tinguen els altres òrgans directius.  
e) La selecció, la formació i el perfeccionament del personal al servei de les administracions locals, en coordinació amb la Direcció General d'Administració Territorial i Organització, d'acord amb els criteris de cooperació interadministrativa, tot i respectant el principi d'autonomia local.  
f) La coordinació, la col·laboració i cooperació amb altres centres que tinguen competències de formació en l'Administració local.  
g) La investigació, recopilació, documentació i els estudis en matèries relatives a l'administració i la funció pública i, especialment, les relacionades amb les tècniques de direcció, organització i gestió pública, fent propostes sobre les publicacions en aquestes matèries.  
h) L'establiment d'intercanvis de col·laboració i cooperació amb altres centres amb funcions semblants i, especialment, amb les universitats públiques valencianes.  
i) La col·laboració en la programació i l'organització de l'ensenyament del valencià com a llengua oficial i pròpia de la Comunitat Valenciana i, en particular, del llenguatge administratiu i la capacitació lingüística plena del personal al servei de l'administració, d'acord amb el que estableix la Llei d'ºs i Ensenyament del Valencià, en coordinació, si escau, amb la Direcció General de Política Lingüística.  
Article cinquanta-vuit  
De la Direcció General de l'Institut Valencià d'Administració Pública depèn l'àrea de l'IVAP, la qual té competències en la coordinació dels serveis i les unitats administratives que s'hi adscriuen; i també presta suport tècnic i d'assistència a la direcció de l'Institut i als serveis que el composen.   
Igualment, li correspon representar la Direcció General en les funcions que li siguen encomanades.  
Article cinquanta-nou  
L'Institut Valencià d'Administració Pública desplegarà les seues funcions mitjançant les unitats següents:  
- Servei d'Estudis  
- Escola Valenciana d'Administració Autonòmica  
- Escola Valenciana d'Administració Local.  
Article seixanta  
Les funcions del Servei d'Estudis són les següents:  
a) La realització de treballs d'investigació en les línies preferents en matèria d'administracions públiques i, en particular, en funció pública comparada per tal de promoure la millora, racionalització i modernització, i l'aplicació concreta en l'àmbit territorial de les administracions valencianes.  
b) La proposta de programes de beques i la concessió d'ajudes a la investigació sobre assumptes d'interès particular per les administracions públiques.  
c) La col·laboració i cooperació, per a un millor desplegament de les seues funcions, amb altres instituts o escoles d'administració pública, o amb qualsevol administració pública o privada, fent especial esment a la gestió de convenis amb les universitats valencianes.  
d) La selecció i l'impuls de les propostes d'adquisicions per a la creació d'un fons bibliogràfic, documental i informatiu, especialitzat en dret públic, gestió, economia pública i en ciències de l'administració.  
e) L'assessorament respecte a la racionalització, millora i modernització de les administracions valencianes en les seues competències.  
f) La contribució a la difusió dels coneixements, tècniques, metodologies i idees sobre les matèries de les administracions públiques.  
g) L'establiment de relacions, contactes, intercanvis i col·laboració amb altres ens anàlegs d'àmbit local, autonòmic, nacional i internacional, i amb el conjunt de les universitats.  
Article seixanta-u  
L'Escola Valenciana d'Administració Autonòmica, amb rang de servei, té les següents funcions:  
a) La planificació de l'acció formativa del personal al servei de la Generalitat Valenciana i els seus organismes autònoms, mitjançant els treballs i estudis necessaris per a elaborar la proposta del pla anual de formació de la Generalitat Valenciana.  
b) La planificació, organització i gestió, si s'escau, dels cursos d'habilitació o selectius, derivats de les ofertes d'ocupació pública.  
c) La promoció interna, mitjançant cursos específics, d'un grup inferior a un altre superior del funcionariat, d'acord amb el que estableix l'article 32, apartat 2, del Decret 69/1986, de 2 de juny, del Govern Valencià de la Generalitat Valenciana, pel qual s'aprova el Reglament de Selecció de Personal i Provisió de Llocs de Treball de la Generalitat Valenciana.  
d) El disseny, la gestió i l'execució dels programes formatius que anualment convoca l'Institut Valencià d'Administració Pública, tot avaluant la transferència de coneixements adquirits en els cursos de formació i perfeccionament, amb la incorporació de propostes de millora en els procediments formatius.  
e) La planificació, l'organització i el desplegament, en coordinació amb la Direcció General de Política Lingüística, de l'ensenyament del valencià com a llengua oficial pròpia de la Comunitat Valenciana i, especialment, del llenguatge administratiu per al personal al servei de l'administració.  
f) L'estructuració de les actuacions facultatives per a l'homologació de les activitats formatives que realitzen l'Administració de la Generalitat Valenciana i les altres administracions públiques.  
g) La col·laboració en la gestió de les polítiques de formació integrades amb altres administracions públiques.  
Article seixanta-dos  
L'Escola Valenciana d'Administració Local, amb rang de servei, té atribuïdes les funcions següents:  
a) La selecció del personal al servei de les corporacions locals, d'acord amb allò previst en l'article 10 del Decret Legislatiu de 20 de març de 1991, del Govern Valencià de la Generalitat Valenciana, pel qual s'aprova el text refós de la Llei de la Funció Pública Valenciana, amb exclusió de les subescales de policies locals i bombers.  
b) La realització de les proves i dels cursos selectius descentralitzats per a l'accés a les diferents subescales de funcionaris d'Administració local amb habilitació de caràcter nacional, en els termes previstos i mitjançant el conveni que assenyala l'article 98, apartat 1, de la Llei 7/1985, de 2 d'abril, Reguladora de les Bases de Règim Local.  
c) La designació dels representants de l'IVAP en els tribunals de selecció del personal de les corporacions locals.  
d) La formació, en coordinació amb la Direcció General d'Administració Territorial i Organització, del personal al servei de les administracions locals valencianes, mitjançant l'establiment de programes de formació específics per a les corporacions locals.  
e) La coordinació, col·laboració i cooperació amb els altres centres que tinguen competències de formació i selecció en l'àmbit de l'administració local.   
Article seixanta-tres  
L'IVAP podrà acordar la constitució de comissions de treball específiques que es consideren apropiades per al millor compliment de les seues funcions.  
TíTOL III  
De les direccions territorials  
Article seixanta-quatre  
Les direccions territorials són l'expressió a nivell orgànic del principi de desconcentració que regeix l'activitat administrativa de la Conselleria. Depenen orgànicament i funcionalment del secretari general i de cada direcció general en les matèries de les seues competències respectives.  
Article seixanta-cinc  
Hi ha dos direccions territorials a les ciutats d'Alacant i Castelló de la Plana, les quals desplegaran per via reglamentària les funcions que el conseller els atribuesca.  
Article seixanta-sis  
Al capdavant de cadascuna de les direccions territorials pot nomenar-se un director territorial.  
DISPOSICIONS ADDICIONALS  
Primera   
Totes aquelles referències contingudes en la normativa vigent a la Direcció General d'Administració Local i a la Direcció General d'Organització i Sistemes d'Informació, s'entendran referides sempre a la Direcció General d'Administració Territorial i Organització.  
Segona  
Totes aquelles referències contingudes en la normativa vigent a la Direcció General de Protecció Ciutadana i a la Direcció General d'Interior s'entendran referides sempre a la Direcció General d'Emergències i Interior.  
Tercera  
Les competències que aquest reglament atribueix a la Conselleria d'Administració Pública i als òrgans que en depenen en matèria de personal i llocs de treball, s'entenen sense perjudici de les que l'ordenament jurídic atribueix en aquestes matèries a les conselleries d'Educació i Ciència i Sanitat i Consum, o als òrgans que en depenguen, en relació amb el personal docent i sanitari, respectivament.   
DISPOSICIONS TRANSITòRIES  
Primera  
Durant el període de negociació de les transferències a la Generalitat Valenciana dels mitjans personals i materials dels serveis de prevenció, extinció d'incendis i salvament dels consorcis de Castelló i València i dels consorcis comarcals de la província d'Alacant i del seu organisme autònom, la Secretaria Administrativa del Servei d'Emergències de la Generalitat, exercirà les funcions de seguiment i coordinació de les negociacions.   
Segona  
Les funcions a desconcentrar en el Servei d'Emergències de la Generalitat, de gestió de recursos humans, de contractació administrativa i de gestió econòmico-pressupostària, se li adscriuran gradualment, segons es vagen produint la integració i la transferència de mitjans personals, materials i econòmics dels serveis de prevenció, extinció d'incendis i salvament dels consorcis provincials de Castelló i València i dels consorcis comarcals i organisme autònom de la província d'Alacant.  
Tercera  
Mentre no es desplegue aquest reglament, vigiran les actuals estructures orgàniques de nivell inferior a les que s'hi regulen.  
DISPOSICIó DEROGATòRIA  
Queden derogades expressament el Decret 16/1994, de 8 de febrer, del Govern Valencià pel qual s'aprova el Reglament Orgànic i Funcional de la Conselleria d'Administració Pública, i les altres disposicions normatives d'igual o inferior rang que s'oposen al que estableix aquest decret.  
DISPOSICIONS FINALS  
Primera  
El conseller d'Administració Pública dictarà les disposicions necessàries per al desplegament del que disposa aquest decret.  
Segona  
Aquest decret entrarà en vigor el dia següent de la seua publicació en el Diari Oficial de la Generalitat Valenciana.  
València, 2 de maig de 1995  
El president de la Generalitat Valenciana  
JOAN LERMA I BLASCO  
El conseller d'Administració Pública  
LUIS BERENGUER FUSTER


Còpia Permalink ELI